Spoedvraat vervolg na openbare protes | Maroela Media
Spoedvraat vervolg na openbare protes
Die 20-jarige man wat Sondag op die N1-noord in Centurion vasgetrek is nadat hy teen 188 km/h gery het, gaan nou vervolg word nadat hy vroeër 'n afkoopboete betaal het.
Pretoria News berig dat Adam Hack vroeër 'n afkoopboete van R1 500 betaal het maar dat dit intussen herroep is en hy nou vervolg gaan word na openbare protes. Busaphi Nxumalo, woordvoerder vir die Gautengse verkeerspolisie, sê hulle het talle klagtes van die publiek ontvang oor die afkoopboete wat Hack betaal het. "Die publiek is bekommerd dat mense wat die veiligheid van ander in gevaar stel so maklik daarvan kan afkom." Nxumalo sê volgens wet moet enige persoon wat die spoedgrens met meer as 40 km/h oorskry vervolg word sonder die opsie om 'n afkoopboete te betaal. "Wanneer 'n persoon die spoedgrens met 60 km/h oorskry kan hy of sy in hegtenis geneem word en hul lisensie kan vir tot ses maande opgeskort word." In Maart vanjaar is die Idols-beoordeelaar en 5FM-omroeper, Gareth Cliff, met R10 000 beboet nadat hy teen 182 km/h vasgetrek is.
Adam se pa, David (55), is ook Sondag vasgetrek nadat hy teen 234 km/h gery het. Albei het in Porsche GT3-motors gery. David het ook vroeër die week in die hof verskyn en is op borg van 'n R1 000 vrygelaat. Die saak is tot 7 Augustus uitgestel.